3. การประกอบธุรกิจของแต่ละกลุ่มธุรกิจ

ลักษณะผลิตภัณฑ์หรือบริการธุรกิจ

  3.1.1. กลุ่มธุรกิจการแพทย์

  3.1.1.1 บริษัทบำรุงราษฎร์ เมดิคอล เซ็นเตอร์ จำกัด

บริษัท บำรุงราษฎร์ เมดิคอล เซ็นเตอร์ จำกัด เป็นผู้ดำเนินกิจการโรงพยาบาลบำรุงราษฎร์
และเป็นผู้ที่ทำรายได้หลักให้แก่บริษัท โรงพยาบาลบำรุงราษฎร์ จำกัด (มหาชน)

การบริการ

บริษัทบำรุงราษฎร์ เมดิคอล เซ็นเตอร์ จำกัด เป็นผู้ดำเนินกิจการโรงพยาบาลเอกชน ภายใต้ชื่อ
“โรงพยาบาลบำรุงราษฎร์” ตั้งแต่ปี 2540
โรงพยาบาลเป็นผู้ให้บริการทางการแพทย์ชั้นนำของประเทศ
โดยมีบริการและสิ่งอำนวยความสะดวกต่างๆระดับโลก
โรงพยาบาลบำรุงราษฏร์เป็นโรงพยาบาลแห่งแรกในเอเชียที่สร้างอาคารที่มีระบบป้องกันอัคคีภัยและความปลอดภัยตามมาตรฐานสหรัฐอเมริกา

โรงพยาบาลบำรุงราษฎร์ มีบริการสาขาต่างๆดังต่อไปนี้

+-----------------------------------+----------------------------------+
| 1. สาขา Breast Screening          | 11. สาขากุมารเวช                  |
|                                   |                                  |
| 2. สาขามะเร็ง                      | 12. สาขาพยาธิวิทยา                 |
|                                   |                                  |
| 3. สาขาทันตกรรม                    | 13. สาขากายภาพบำบัด               |
|                                   |                                  |
| 4. สาขาฉุกเฉิน                      | 14. สาขาจิตเวช (ผู้ใหญ่และเด็ก)       |
|                                   |                                  |
| 5. สาขาหัวใจ                       | 15. รังสีวินิจฉัย                     |
|                                   |                                  |
| 6. สาขาอายุรกรรม                   | 16. แผนกศัลยกรรม                  |
|                                   |                                  |
| 7. สาขาระบบประสาท                 | 17. สาขาศัลยกรรมระบบทางเดินปัสสาวะ  |
|                                   |                                  |
| 8. สาขาศัลยกรรมจักษุ                 | 18. ศูนย์สูติ-นรีเวช                  |
|                                   |                                  |
| 9. สาขาศัลยกรรมออโธปิดิกส์            | 19. บริการอื่นๆของโรงพยาบาล         |
|                                   |                                  |
| 10. สาขาศัลยกรรมโสต ศอ นาสิก        |                                  |
+-----------------------------------+----------------------------------+

การบริการผู้ป่วยนอก

ในปี 2546 โรงพยาบาลได้มีการขยายพื้นที่การให้บริการผู้ป่วยนอก จาก 3,000 คนต่อวัน เป็น
3,500 คนต่อวัน โรงพยาบาลมีคลินิกตรวจคนไข้ 135 ห้อง และศูนย์รักษาโรค 17 ศูนย์ดังต่อไปนี้

+----------------------------------+-----------------------------------+
| 1. ศูนย์อายุรกรรม และ คลินิกศัลยกรรม   | 10. ศูนย์ศัลยกรรมออโธปิดิกส์            |
|                                  |                                   |
| 2. ศูนย์กุมารเวช “หมู่บ้านเด็ก”         | 11. ศูนย์มะเร็งฮอไรซัน                |
|                                  |                                   |
| 3. ศูนย์หัวใจ                       | 12. ศูนย์ทันตกรรม                    |
|                                  |                                   |
| 4. ศูนย์หู คอ จมูก และ ศูนย์จักษุ        | 13. ศูนย์ตรวจสุขภาพ                  |
|                                  |                                   |
| 5. ศูนย์เบาหวาน                    | 14. ศูนย์ฟื้นฟูสมรรถภาพ                |
|                                  |                                   |
| 6. ศูนย์สูติ-นรีเวช                   | 15. ศูนย์ทางเดินอาหาร-ตับ             |
|                                  |                                   |
| 7. ศูนย์ศัลยกรรมตกแต่ง               | 16. ศูนย์ไตเทียม                     |
|                                  |                                   |
| 8. ศูนย์ฉุกเฉิน และ คลินิกตอนค่ำ        | 17. ศูนย์ผิวหนัง และ ศูนย์เลเซอร์ผิวหนัง   |
|                                  |                                   |
| 9. ศูนย์ภูมิแพ้                       |                                   |
+----------------------------------+-----------------------------------+

การบริการผู้ป่วยใน

โรงพยาบาลมีจำนวนเตียงทั้งหมด 554 เตียง บนพื้นที่ 6 ชั้นของอาคารโรงพยาบาล ณ วันที่ 31
ธันวาคม 2546 โรงพยาบาลมีเตียงพร้อมให้บริการจำนวน 405 เตียง
โดยมีห้องพักให้เลือกหลายประเภทตามความต้องการและงบประมาณของคนไข้ ประกอบด้วย
ห้องพักรวม 4 เตียง ห้อง 2 เตียง ห้องเดี่ยวธรรมดา ห้องเดี่ยวพิเศษ ห้อง VIP
และห้องชุดรอยัลสวีท

โรงพยาบาลมีเตียงผู้ป่วยหนัก 54 เตียง ประกอบด้วย เตียงผู้ป่วยโรคหัวใจ 14 เตียง
เตียงผู้ป่วยหนักทั่วไป 26 เตียง เตียงผู้ป่วยเด็ก 9 เตียง และเตียงสำหรับทารกแรกเกิด 5 เตียง

การพยาบาลฉุกเฉินและห้องผ่าตัด

บริษัทมีแผนกผู้ป่วยฉุกเฉิน ซึ่งเปิดบริการตลอด 24 ชั่วโมง พร้อมด้วยคณะแพทย์
ซึ่งรวมถึงแพทย์เฉพาะทาง ประกอบด้วย สูตินรีแพทย์ ศัลยแพทย์ อายุรแพทย์ แพทย์ผู้ป่วยหนัก
แพทย์กุมารเวช แพทย์โรคหัวใจ และแพทย์วิสัญญีวิทยา นอกจากนี้
โรงพยาบาลมีรถพยาบาลครบครันด้วยเครื่องมือและอุปกรณ์ที่ทันสมัยต่างๆ
สามารถให้บริการได้ทั่วประเทศ
และมีลานจอดเฮลิคอปเตอร์มาตรฐานสากลบนหลังคาอาคารโรงพยาบาล
ซึ่งจอดได้ทั้งเฮลิคอปเตอร์ขนาดใหญ่และขนาดเล็ก เพื่อรองรับการขนย้ายคนไข้ในภูมิภาคนี้

โรงพยาบาลมีห้องผ่าตัดจำนวน 19 ห้อง
ที่เพียบพร้อมด้วยเครื่องมือและอุปกรณ์ที่ทันสมัยโดยแบ่งออกเป็น ห้องผ่าตัดหัวใจ
ห้องผ่าตัดสมองและระบบประสาท ห้องผ่าตัดกระดูก ห้องผ่าตัดระบบทางเดินปัสสาวะ ห้องผ่าตัดตา
ห้องผ่าตัดหู คอ จมูก ห้องผ่าตัดด้วยแสงเลเซอร์ และห้องผ่าตัดทั่วไป

คณะแพทย์

โรงพยาบาลประสบความสำเร็จเป็นอย่างมากในการรับและคงไว้ซึ่งแพทย์
และแพทย์เฉพาะทางทุกสาขา ที่เข้ามาใช้บริการสถานที่ของโรงพยาบาลในการตรวจรักษา
โรงพยาบาลบำรุงราษฎร์ ถือเป็น “โรงพยาบาลเปิด” สำหรับแพทย์
โดยที่แพทย์ทุกท่านที่มีคุณสมบัติครบถ้วน เมื่อได้ผ่านการคัดเลือกจากคณะกรรมการคัดเลือกแพทย์แล้ว
สามารถเป็นแพทย์สมาชิกและมาทำการตรวจรักษาคนไข้ที่โรงพยาบาลได้โดยมิได้จำกัดจำนวนแพทย์
และมิได้จำกัดว่าจะต้องเป็นแพทย์จากสถาบันใดสถาบันหนึ่ง

ในปี 2546 มีแพทย์ที่ให้บริการรักษาผู้ป่วยเกือบ 700 ท่าน โดยแบ่งออกเป็น

1. แพทย์ประจำโรงพยาบาล 125 ท่าน

2. แพทย์ผู้เชี่ยวชาญเฉพาะทางซึ่งเป็นแพทย์ที่ปรึกษา 439 ท่าน

3. แพทย์เวร 70 ท่าน

4. ทันตแพทย์ 49 ท่าน

  3.1.1.2 บริษัท ไวทัลไลฟ์ จำกัด

ศูนย์ส่งเสริมสุขภาพไวทัลไลฟ์ เป็นศูนย์ที่บุกเบิกในประเทศไทยและในแถบเอเชียตะวันออกเฉียงใต้
เพื่อให้บริการการรักษาสุขภาพโดยมุ่งเน้นกลุ่มเป้าหมายที่สนใจการดูแลรักษาสุขภาพเป็นพิเศษ
โดยที่ไวทัลไลฟ์มีการผสมผสานระหว่างทีมแพทย์มืออาชีพที่มีความเชี่ยวชาญ และวิทยาการระดับโลก
เพื่อออกแบบโปรแกรมสุขภาพสำหรับลูกค้าแต่ละรายโดยเฉพาะ ซึ่งมีทั้งโปรแกรมการออกกำลังกาย
โปรแกรมโภชนาการ และโปรแกรมแร่ธาติและวิตามินเสริมเพื่อสุขภาพที่ดี
โดยเริ่มจากการประเมินสุขภาพ วิธีการดำเนินชีวิตประจำวัน
และความแข็งแรงของร่างกายของลูกค้า
เพื่อสร้างฐานข้อมูลและออกแบบโปรแกรมการปรับปรุงและพัฒนาสุขภาพสำหรับลูกค้าแต่ละรายโดยเฉพาะต่อไป
โดยที่ไวทัลไลฟ์ ไม่ได้มีวัตถุประสงค์เพื่อค้นหาโรคภัยไข้เจ็บ
แต่เป็นการดูแลและชี้นำการรักษาสุขภาพที่ดี

  3.1.2 การให้บริการปรึกษาและการบริหารจัดการโรงพยาบาล

บริษัทได้ก่อตั้งหน่วยงานบำรุงราษฎร์อินเตอร์เนชั่นแนล หรือ BHI
เพื่อรับให้คำปรึกษาและรับบริหารจัดการโรงพยาบาล การให้บริการของ BHI
รวมถึงการให้คำปรึกษาเรื่องการวางแผน และออกแบบโรงพยาบาล
การศึกษาความเป็นไปได้ของโครงการ และการบริหารจัดการโรงพยาบาล

BHI ได้เข้าทำสัญญาบริหารจัดการโรงพยาบาล 2 แห่งคือโรงพยาบาล ปัน ลาย อินเตอร์เนชั่นแนล
ซึ่งเป็นโรงพยาบาลเอกชนแห่งแรกในประเทศพม่า โรงพยาบาลมีกำหนดการที่จะเปิดให้บริการในปี
2548 นอกจากนี้ บริษัทได้ลงนามในสัญญากับบริษัทสแควร์ ฟาร์มาซูติคัล จำกัด
แห่งประเทศบังคลาเทศ เพื่อสร้างและบริหารโรงพยาบาลขนาด 300 เตียง
โรงพยาบาลมีกำหนดการเปิดให้บริการในครึ่งแรกของปี 2548

BHI เพิ่งเริ่มเปิดดำเนินการ ดังนั้นรายได้ในปี 2546 จากธุรกิจนี้ยังมีเพียงเล็กน้อย คือประมาณ
22 ล้านบาทเท่านั้น

  3.1.3 ธุรกิจให้เช่า

บริษัทโรงพยาบาลบำรุงราษฎร์ จำกัด (มหาชน)
มีบริการเซอร์วิสอพาร์ตเม้นท์สำหรับผู้ป่วยชาวต่างชาติและครอบครัว อาคารบี.เอช.เรสสิเดนซ์
มีห้องพัก 74 ห้อง เพื่อตอบสนองความต้องการของผู้ป่วยและครอบครัวตลอดจนแขกของโรงพยาบาล
อาคารบี. เอช. เรสสิเดนซ์มีสะพานทางเดินปรับอากาศเชื่อมต่อกับอาคารโรงพยาบาล
เพื่ออำนวยความสะดวกในการใช้บริการของโรงพยาบาล

นอกจากนี้ บริษัทโรงพยาบาลบำรุงราษฎร์ จำกัด (มหาชน) และบริษัทย่อย คือบริษัทบำรุงราษฎร์
เมดิคอล เซ็นเตอร์ จำกัด มีการให้บุคคลภายนอกเช่าพื้นที่ในอาคารบี.เอช.เรสสิเดนซ์
และอาคารโรงพยาบาล เพื่อทำเป็นร้านค้าต่างๆ เช่นร้านหนังสือ ร้านดอกไม้ ร้านกาแฟ
และร้านอาหาร

การตลาดและภาวะการแข่งขัน

  3.2.1 นโยบายและลักษณะการตลาด

กลยุทธ์การแข่งขัน

โรงพยาบาลบำรุงราษฎร์เชื่อว่าคุณภาพของการบริการเป็นปัจจัยสำคัญที่ทำให้โรงพยาบาลแต่ละโรงพยาบาลแตกต่างกัน
โรงพยาบาลได้ทุ่มเทและพยายามอย่างมาก เพื่อให้ได้มาซึ่งการรับรองคุณภาพจาก JCIA
เพื่อให้โรงพยาบาลมีมาตรฐานระดับสากล

นโยบายการตั้งราคาของโรงพยาบาล ประกอบด้วยราคาปกติและราคาแบบเหมาจ่าย
คือการออกแพคเกจต่างๆ เช่น แพคเกจตรวจสุขภาพ แพคเกจคลอดบุตร แพคเกจผ่าตัด
แพคเกจการตรวจตา และแพคเกจศูนย์หัวใจบำรุงราษฎร์
เพื่อให้โรงพยาบาลสามารถเพิ่มความสามารถในการแข่งขันได้ นอกจากนี้
โรงพยาบาลมีการให้ส่วนลดกับบริษัทคู่สัญญา

สำหรับลูกค้าชาวต่างชาติ โรงพยาบาลมีโครงการขยายการตลาดเพื่อดึงดูดลูกค้าต่างชาติ
ซึ่งรวมถึงการตั้งสำนักงานตัวแทนในต่างประเทศ โดยเน้นประเทศที่ไม่มีบริการทางการแพทย์ที่ดี
และมีการจัดตั้งศูนย์บริการผู้ป่วยต่างชาติอย่างเป็นทางการ
เพื่ออำนวยความสะดวกให้แก่คนไข้ชาวต่างชาติ
และมีการส่งเสริมการรับผู้ป่วยที่ได้รับคำแนะนำจากแพทย์โรงพยาบาลอื่นให้มารับการรักษาเฉพาะทาง
(Referral Patients) จากทั้งในและนอกประเทศ

ลักษณะลูกค้า

ฐานลูกค้าของโรงพยาบาล สามารถแบ่งได้ 3 วิธี ดังต่อไปนี้

1. คนไข้ในและคนไข้นอก โดยมีรายละเอียดดังต่อไปนี้

  ข้อมูล ณ วันที่ 31 ธันวาคม 2546

+---------------------------+------------+--------------+-------------+
| ประเภทของคนไข้             | จำนวนคนไข้  | รายรับ        | %           |
|                           |            |              | ของรายรับรวม |
|                           |            | (ล้านบาท)     |             |
+---------------------------+------------+--------------+-------------+
| คนไข้นอก                   | 889,500    | 2,214        | 46.1%       |
+---------------------------+------------+--------------+-------------+
| คนไข้ใน                    | 27,554     | 2,593        | 53.9%       |
+---------------------------+------------+--------------+-------------+
| รวม                       | 917,054    | 4,807        | 100.00%     |
+---------------------------+------------+--------------+-------------+

[]2. วิธีการชำระเงิน: มี 3 วิธีหลักๆ คือ (1) จ่ายด้วยตนเอง ไม่ว่าจะเป็นด้วยเงินสด
หรือบัตรเครดิต (2) จ่ายโดยบริษัทคู่สัญญา หรือ (3) จ่ายโดยบริษัทประกัน
โรงพยาบาลมีการทำสัญญากับบริษัทคู่สัญญากว่า 1,100 บริษัท และมีบริษัทประกันคู่ค้ากว่า 140
บริษัท รายละเอียดของรายได้แบ่งโดยวิธีการชำระเงินมีดังต่อไปนี้

3. คนไข้ในประเทศและคนไข้ต่างประเทศ
ซึ่งเกิดขึ้นจากวิสัยทัศน์ของผู้บริหารในช่วงที่ประเทศประสบปัญหาวิกฤติเศรษฐกิจ
โรงพยาบาลได้มีการกระจายฐานลูกค้าไปยังกลุ่มคนไข้ต่างประเทศ
รายละเอียดของกลุ่มคนไข้ต่างประเทศ จะอยู่ในหัวข้อธุรกิจต่างประเทศ

กลุ่มลูกค้าเป้าหมาย

สำหรับลูกค้าในประเทศ กลุ่มลูกค้าเป้าหมายของบริษัทคือประชาชนระดับกลางจนถึงระดับบน
และชาวต่างชาติที่อยู่ในประเทศไทย ซึ่งมีอยู่ประมาณ 2-4 ล้านคนในกรุงเทพและปริมณฑล
นอกจากนี้ โรงพยาบาลยังมีบริษัทคู่สัญญา บริษัทประกัน
และผู้ป่วยที่ได้รับคำแนะนำจากแพทย์โรงพยาบาลอื่นให้มารับการรักษาเฉพาะทาง (Referral
Patients) เป็นลูกค้ากลุ่มเป้าหมาย

ส่วนลูกค้าต่างประเทศ ลูกค้ากลุ่มเป้าหมายของโรงพยาบาล คือชาวต่างชาติที่อยู่ในภูมิภาคนี้
และผู้ที่เดินทางมาจากประเทศที่ไม่มีการรักษาพยาบาลที่ดี
เพื่อมารับการรักษาจากโรงพยาบาลโดยเฉพาะ

การจำหน่ายและช่องทางการจำหน่าย

วิธีการดึงดูดลูกค้าวิธีหนึ่ง
คือการรับผู้ป่วยที่ได้รับคำแนะนำจากแพทย์โรงพยาบาลอื่นให้มารับการรักษาเฉพาะทาง (Referral
Patients) จากทั้งในประเทศและต่างประเทศ
และด้วยชื่อเสียงของโรงพยาบาลบำรุงราษฎร์เรื่องความสามารถในการรักษาพยาบาลโรคที่ซับซ้อน
โรงพยาบาลได้สร้างความสัมพันธ์ที่ดีกับโรงพยาบาลและแพทย์
เพื่อการแนะนำผู้ป่วยต่อมาให้โรงพยาบาล

สำหรับการตลาดในต่างประเทศ บำรุงราษฎร์ ได้เปิดสำนักงานตัวแทน 14 แห่ง ใน 13
ประเทศดังต่อไปนี้

+----------------------------------+-----------------------------------+
| 1. กรุงดัคคา ประเทศบังคลาเทศ        | 8. กรุงฮานอย ประเทศเวียดนาม         |
|                                  |                                   |
| 2. กรุงมาเล มาลดิฟส์                | 9. กรุงโฮจิมินห์ซิตี้ ประเทศเวียดนาม      |
|                                  |                                   |
| 3. กรุงโคลัมโบ ประเทศศรีลังกา        | 10. กรุงลอนดอน ประเทศอังกฤษ         |
|                                  |                                   |
| 4. กรุงทาชเคนท์ ประเทศอุซเบกิซฐาน    | 11. ประเทศเนเธอร์แลนด์ส             |
|                                  |                                   |
| 5. กรุงกาทมันดุ ประเทศเนปาล         | 12. กรุงซิดนี่ ประเทศออสเตรเลีย *      |
|                                  |                                   |
| 6. กรุงพนมเปญ ประเทศกัมพูชา         | 13. สหรัฐ อาหรับ เอมิเรท*            |
|                                  |                                   |
| 7. กรุงย่างกุ้ง ประเทศพม่า            | 14. ประเทศโอมาน*                  |
+----------------------------------+-----------------------------------+

* สำนักงานตัวแทน 3 แห่งเปิดทำการในปี 2546 เพื่อรองรับความต้องการที่เพิ่มขึ้น

ธุรกิจต่างประเทศ

ในช่วงที่ประเทศประสบปัญหาวิกฤติเศรษฐกิจในปี 2540
ผู้บริหารของโรงพยาบาลมีวิสัยทัศน์ที่จะกระจายฐานลูกค้าไปยังต่างประเทศ
ซึ่งเป็นผลให้ทั้งปริมาณและรายได้จากคนไข้ชาวต่างชาติเพิ่มขึ้นอย่างต่อเนื่องในหลายปีที่ผ่านมา
รายละเอียดดังกราฟต่อไปนี้

[]

[]

ในปี 2546 โรงพยาบาลรักษาคนไข้ชาวต่างชาติมากกว่า 300,000 คนจาก 180 ประเทศ โดยที่
3 ประเทศที่มีรายได้สูงสุดคือบังคลาเทศ สหรัฐอเมริกา และญี่ปุ่น กราฟต่อไปนี้
แสดงรายได้แยกระหว่างคนไข้ในประเทศ และคนไข้ต่างประเทศ

[]

หมายเหตุ: คนไข้ต่างประเทศนับตามสัญชาติ
จึงรวมทั้งชาวต่างชาติที่อาศัยอยู่ในประเทศและในภูมิภาค
และผู้ที่เดินทางมาเพื่อรับการรักษาโดยเฉพาะ

  3.2.2 การแข่งขัน

สภาพการแข่งขันภายในอุตสาหกรรม

ณ สิ้นปี 2543 ประเทศไทยมีโรงพยาบาลทั้งสิ้น 436 โรงพยาบาล และจำนวนเตียงทั้งสิ้น 39,550
เตียง โดยที่โรงพยาบาลจำนวน 117 โรงพยาบาล หรือ 27% อยู่ในกรุงเทพ ในขณะที่ 16,000
เตียงหรือ 40% อยู่ในกรุงเทพ ซึ่งหมายความว่า โรงพยาบาลเอกชนและเตียงให้บริการ
มีการกระจุกตัวอยู่ในกรุงเทพ

ทางด้านของขนาด มีโรงพยาบาลเพียง 25 แห่งในกรุงเทพซึ่งมีจำนวนเตียงรวม 9,459 เตียง
ที่นับว่าเป็นโรงพยาบาลขนาดใหญ่ คือมีเตียงให้บริการมากกว่า 200 เตียง
โรงพยาบาลบำรุงราษฎร์มีเตียงให้บริการจำนวน 554 เตียง
และเป็นหนึ่งในโรงพยาบาลเอกชนที่ใหญ่ที่สุดในประเทศ
โรงพยาบาลบำรุงราษฎร์ถือว่าโรงพยาบาลเอกชนขนาดใหญ่อื่นๆในกรุงเทพ
ที่มีลูกค้าระดับกลางถึงระดับบน และลูกค้าชาวต่างชาติเป็นกลุ่มเป้าหมาย
เป็นคู่แข่งหลักของโรงพยาบาล

สถานะภาพและศักยภาพในการแข่งขัน

ในอดีตที่ผ่านมา การบริโภคของภาคเอกชนมีการหดตัวเนื่องจากวิกฤติเศรษฐกิจ
ซึ่งทำให้การใช้จ่ายในการรักษาพยาบาลหดตัวตาม อย่างไรก็ตาม
เมื่อเศรษฐกิจมีการปรับตัวดีขึ้นและมีการคาดการณ์ว่าผลผลิตมวลรวมประชาชาติ (Gross
Domestic Product – GDP) จะมีอัตราการเจริญเติบโตที่สูง
อุตสาหกรรมการแพทย์ก็มีแนวโน้มที่จะขยายตาม ในขณะเดียวกัน การแข่งขันก็จะรุนแรงขึ้น
เนื่องจากการขยายและการปรับปรุงซ่อมแซมของโรงพยาบาลเอกชน
เพื่อที่จะพยายามเพิ่มส่วนแบ่งตลาดของตน อย่างไรก็ตาม
ฐานลูกค้าของโรงพยาบาลบำรุงราษฎร์ที่เติบโตอย่างต่อเนื่อง แม้ในช่วงวิกฤติเศรษฐกิจที่ผ่านมา
จะสามารถช่วยให้โรงพยาบาลเติบโตต่อไปได้อย่างต่อเนื่อง

สำหรับตลาดต่างประเทศ รัฐบาลได้แสดงการสนับสนุน
โดยการริเริ่มโครงการให้ประเทศไทยเป็นศูนย์กลางของการดูแลสุขภาพสากล
และผสมผสานทางการแพทย์ไปกับการท่องเที่ยว ในขณะเดียวกัน การแข่งขันในกลุ่มนี้ก็จะรุนแรงขึ้น
เนื่องจากโรงพยาบาลเอกชนอื่นๆมีการขยายเข้ามาทำตลาดเพื่อดึงดูดคนไข้ชาวต่างชาติเช่นกัน
อย่างไรก็ตาม โรงพยาบาลบำรุงราษฎร์มีชื่อเสียงอยู่ในต่างประเทศมานาน
ทำให้โรงพยาบาลมีข้อได้เปรียบกว่าโรงพยาบาลอื่นๆที่เพิ่งเริ่มขยายตลาด

การจัดหาผลิตภัณฑ์หรือบริการ

ปริมาณการให้บริการสูงสุด

ณ วันที่ 31 ธันวาคม

  --------------------------------------------------------------------------
  คนไข้ใน                        2546           2545           2544
  ----------------------------- -------------- -------------- --------------
  จำนวนเตียงที่มี                   554            554            554

  จำนวนเตียงที่พร้อมให้บริการ         405            365            342

  อัตราความสามารถในการให้บริการ*   147,825        133,225        124,830

  อัตราการครองเตียง (เตียง)        111,866        98,938         93,807

  อัตราการครองเตียง (ร้อยละ)       75.67          74.26          75.15
  --------------------------------------------------------------------------

*อัตราความสามารถในการให้บริการ
คำนวณจากจำนวนเตียงที่พร้อมให้บริการต่อวันคูณด้วยจำนวนวันที่ให้บริการ

ณ วันที่ 31 ธันวาคม

  ------------------------------- ------------- ------------- -------------
  คนไข้นอก                         2546          2545          2544

  ความสามารถในการให้บริการต่อวัน (คน) 3,500         3,000         3,000

  จำนวนผู้ป่วยนอกเฉลี่ยต่อวัน (คน)       2,437         2,273         2,068

  อัตราเฉลี่ยการใช้บริการ (ร้อยละ)      69.63         75.77         68.93
  ------------------------------- ------------- ------------- -------------

เนื่องจากปริมาณคนไข้ของโรงพยาบาลเพิ่มขึ้นอย่างต่อเนื่อง
โรงพยาบาลจึงอยู่ระหว่างการสร้างอาคารใหม่ 22 ชั้นเพื่อรองรับความต้องการที่เพิ่มขึ้น
รายละเอียดของโครงการ อยู่ในหัวข้อที่ 6 โครงการในอนาคต

วัตถุดิบและผู้จัดจำหน่ายวัตถุดิบ

วัตถุดิบที่สำคัญที่ใช้ในธุรกิจโรงพยาบาล คือ ยา เวชภัณฑ์ และอุปกรณ์เครื่องมือแพทย์ต่างๆ
ผู้จำหน่ายส่วนใหญ่เป็นบริษัทที่มีสำนักงานในประเทศ เนื่องจากจำนวนผู้จัดจำหน่ายมีมากกว่า 500
ราย โรงพยาบาลจึงไม่ประสบปัญหาทางด้านการขาดแคลนยา อุปกรณ์หรือเวชภัณฑ์ นอกจากนี้
บริษัทมีระบบการบริหารจัดการในการจัดซื้อ และการสำรองสินค้าคงคลังที่มีประสิทธิภาพ
โรงพยาบาลบำรุงราษฎร์ทำการจัดซื้อ จัดหายา และเวชภัณฑ์รวมทั้งอุปกรณ์เครื่องมือแพทย์ต่างๆ
โดยมีการประเมินความเหมาะสมในด้านราคา ประสิทธิภาพ และคุณภาพของสินค้า
พร้อมดูแลสินค้าคงคลังให้คงคุณภาพไว้คงเดิม

ผลกระทบต่อสิ่งแวดล้อม

โรงพยาบาลบำรุงราษฎร์ ได้ตระหนักและให้ความสำคัญต่อการอนุรักษ์พลังงาน สิ่งแวดล้อม
และทรัพยากรธรรมชาติ โดยบริษัทมีนโยบายสิ่งแวดล้อม ซึ่งมีการสื่อสารให้พนักงานทุกคน
ช่วยกันอนุรักษ์สิ่งแวดล้อมและทรัพยากรธรรมชาติ อีกทั้งมุ่งเน้นสนับสนุนกิจกรรมต่างๆ
เพื่อรักษาไว้ซึ่งความปลอดภัยขององค์กรและชุมชน
และมีการใช้ทรัพยากรอย่างมีประสิทธิภาพโดยการประหยัดพลังงานและสนับสนุนการนำกลับมาใช้ใหม่
โรงพยาบาลจึงได้รับการรับรองคุณภาพมาตรฐาน ISO 14001 ในปี 2544 นอกจากนี้
พนักงานและพนักงานที่สังกัดบริษัทคู่สัญญาของโรงพยาบาลทุกคนจะต้องยึดปฏิบัติตามกฎหมาย
และนโยบายสิ่งแวดล้อมของโรงพยาบาล และเนื่องจากบริษัทบำรุงราษฎร์ เมดิคอล เซนเตอร์
จำกัดเคยเป็นโครงการที่ใช้เงินทุนของ International Finance Corporation
โรงพยาบาลจึงต้องปฏิบัติตามกฏการอนุรักษ์สิ่งแวดล้อมของธนาคารโลกด้วย